কলকাতার হাওয়ায় ‘রেড অ্যালার্ট’! PM2.5 দাপট, বাড়ছে শ্বাসকষ্টের ঝুঁকি

কলকাতা: শীতের মরশুমে (Winter) কলকাতার (Kolkata) বাতাসে ফের বিপজ্জনক মাত্রায় দূষণ (AQI in Kolkata)। শহরের একাধিক বায়ুমান পর্যবেক্ষণ কেন্দ্রে এয়ার কোয়ালিটি ইনডেক্স (AQI) “খারাপ” থেকে “অতি খারাপ”-এ পৌঁছেছে। বিশেষ করে PM2.5 কণার মাত্রা স্বাভাবিকের অনেকটাই উপরে উঠে যাওয়ায় কার্যত ‘রেড অ্যালার্ট’ (Red Alert) পরিস্থিতি তৈরি হয়েছে বলে মনে করছেন বিশেষজ্ঞরা।

ভোরের দিকে শহরের বিভিন্ন প্রান্তে ঘন ধোঁয়াশা বা স্মগের চাদর দেখা যাচ্ছে। দৃশ্যমানতা উল্লেখযোগ্যভাবে কমে যাওয়ায় যান চলাচলেও প্রভাব পড়ছে। পরিবেশবিদদের মতে, শীতের মরশুমে বায়ুস্তরে ভারী কণা আটকে থাকায় দূষণের মাত্রা দ্রুত বেড়ে যায়। তার উপর যানবাহনের ধোঁয়া, রাস্তার ধুলো ও নির্মাণকাজ পরিস্থিতিকে আরও জটিল করে তুলেছে।

আরও পড়ুন: রবিবার বন্ধ থাকবে বিদ্যাসাগর সেতু, যান চলাচলে একাধিক বিধিনিষেধ

চিকিৎসকদের পরামর্শ, এই পরিস্থিতিতে অপ্রয়োজনে বাইরে বেরোনো এড়ানো উচিত। ভিড় ও ধোঁয়াযুক্ত এলাকা থেকে দূরে থাকার পাশাপাশি মাস্ক ব্যবহার করার কথা বলা হয়েছে। যাঁরা শ্বাসকষ্ট, হাঁপানি বা হৃদ্‌রোগে ভুগছেন, তাঁদের ইনহেলার ও প্রয়োজনীয় ওষুধ সঙ্গে রাখার পরামর্শ দেওয়া হয়েছে।

বিশেষ করে শিশু, প্রবীণ এবং দীর্ঘস্থায়ী রোগে আক্রান্তদের ক্ষেত্রে বাড়তি সতর্কতা জরুরি। প্রশাসনের তরফেও নাগরিকদের স্বাস্থ্যবিধি মেনে চলার আহ্বান জানানো হয়েছে।